**Mesto Vrútky**

**Predkladacia správa**

Určené:

***na zasadnutie Mestského zastupiteľstva vo Vrútkach dňa 24.4.2018***

Názov materiálu:

**Správa o zrealizovaných projektoch a predkladaných žiadostiach o spolufinancovaní z fondov EÚ za rok 2017 a na rok 2018**

**Dôvodová správa**

**Zvýšenie kapacity Materskej školy Francúzskych partizánov 2979/19, Vrútky**

**Rozpočet projektu: 328 300 €**

**Spoluúčasť: 5%, náklady súvisiace s podaním žiadosti: 5 206 €**

**Stav: projekt bol úspešný, realizuje sa**

Mesto Vrútky sa zapojilo do vyhlásenej výzvy na zvýšenie kapacity Materskej školy Francúzskych partizánov, projekt bol úspešný a bola mu pridelená dotácia. V súčasnej dobe je obsadenosť materskej školy na úrovni 67 detí. Plánovanou nadstavbou, stavebnými úpravami a celkovou rekonštrukciou objektu by sa vytvorí 24 nových miest. Architektonické a výtvarné riešenie nadstavby je podmienené filozofiou rešpektovania daností okolitej zástavby a do maximálnej miery zachováva tvaroslovie pôvodného objektu. Nadstavba 1. NP hmotovo korešponduje s nižším podlažím. Navrhované výplne otvorov zachovávajú rozmerový raster pôvodného presklenia, ako aj rytmus jeho členenia.

Aktuálna kapacita MŠ je navrhnutá pre tri oddelenia s technickým a hospodárskym zázemím. Predmetom riešenia rozšírenie kapacity MŠ je vytvorenie nového oddelenia, tvoriaceho samostatný prevádzkový celok, umiestnený na 2. NP, prístupný z centrálnej komunikácie objektu.

V objekte bude zabezpečený bezbariérový vstup, upraví sa hygiena zamestnancov na hygienu pre imobilných. Vytvorí sa nový hospodársky vstup pre kuchyňu. Pôvodný hospodársky vstup bude slúžiť pre 3. a 4. oddelenie na 2. NP. Vstup pre 1. a 2. oddelenie sa nemení. Ostatné priestory 1. NP (kuchyňa, zázemie zamestnancov, hygiena, izolačka a herne detí) ostanú zachované.

2. NP - organizácia 3. oddelenia ostane zachovaná (presunie sa šatňa 3. oddelenia z 1.NP na 2. NP). Nadstavbou sa zabezpečia priestory pre novonavrhované 4. oddelenie pozostávajúce zo šatne, hygieny, herne, výdajne jedál a skladu lehátok. Dispozične sa presunie poloha zborovne zamestnancov.

Navrhovaná nadstavba bude riešená ako obojstranný stenový systém, stužený sústavou ŽB prievlakov a vencov. Obvodové murivo bude z pórobetónových tvárnic YTONG. Strecha bude z priehradových nosníkov. Zateplenie z tepelnoizolačných materiálov EPS hr. 100 - 150 mm. Búracie práce sú podmienené navrhovaným dispozičným riešením, pozostávajú z vybúrania priečok, vybúrania otvoru do obvodovej steny za účelom prepojenia nadstavby s pôvodným objektom, úpravy plochej strechy za účelom nadstavby a kompletnej rekonštrukcie jestvujúcej strešnej konštrukcie.

Vzduchotechnika: Novo navrhované priestory sú priamo odvetrané. Výdajňa jedál bude odvetraná núteným odsávaním pomocou potrubných ventilátorov s vyústením nad strešnú konštrukciu. Napojenia pôvodného objektu na inžinierske siete (vodovod, kanalizácia, elektrická energia) budú zachované. Prebehne úprava a dobudovanie vnútro-objektových rozvodov. Zásobovanie tepla je zabezpečené z jestvujúcej kotolne, kde prebehne rekonštrukcia technologického zariadenia.

**Plnou parou vpred - Program Interreg V-A Poľsko - Slovensko 2014 -2020**

**Celkový rozpočet projektu: 41 745 € a z toho Mesto Vrútky: 22 799 €**

**Spoluúčasť: 5%, náklady súvisiace s podaním žiadosti: cestovné náklady do PL**

**Stav: projekt bol úspešný, realizuje sa**

Hlavným cieľom mikroprojektu je využitie spoločného kultúrneho dedičstva miest Vrútky a Czechowice-Dziedzice s cieľom podporovať rozvoj cestovného ruchu v oblasti pohraničia. Vďaka tomu mikroprojekt priamo prispieva k realizácii špecifického cieľu Programu „Zvýšenie úrovni udržateľného využitia kultúrneho a prírodného dedičstva návštevníkmi a obyvateľmi”, lebo už samotná účasť partnerov a spoločná príprava mikroprojektu sú aktívnou realizáciou tejto myšlienky. Prispeli k tomu aj realizované úlohy a aktivity (stretnutia seniorov, medzinárodná konferencia, vedomostná hra žiakov, vydanie publikácie, kalendára). Publikácia „Plnou parou vpred”, v ktorej sa nachádzjú fotografie železničnej infraštruktúry (historické a súčasné), ako aj príspevky z konferencie a historické opisy, sú udržateľným výstupom projektu využívaným na vzdelávacie ciele. Dôležité je aj zvýšenie úrovne povedomia mládeže a obyvateľov prostredníctvom účasti na úlohách, čo ich povzbudilo k plnšiemu využitiu potenciálu dedičstva pohraničia. Informačné aktivity projektu sú zamerané aj na turistov. Vďaka výstavbe železničnej dráhy sa rozvinuli Vrútky a Czechowice-Dziedzice. Dnes je epocha parných rušňov súčasťou spoločného kultúrneho dedičstva s obrovským potenciálom. Stále rastie záujem turistov o cestu vlakom ťahaným parným rušňom, o návštevu železničných objektov, expozície venovanej epoche parných rušňov a o publikácie venované dejinám železníc. Mikroprojekt „Plnou parou vpred” sa realizuje od júla 2017 do júna 2018.

**Kompostéry – odbúranie biologicky rozložiteľného odpadu**

**Rozpočet projektu: 118 388 €**

**Spoluúčasť: 5%, náklady súvisiace s podaním žiadosti o NFP: 600 €**

**Stav: odborné posudzovanie žiadosti, po 2. doplnení**

Cieľom predloženého projektu je predchádzanie vzniku biologicky rozložiteľného komunálneho odpadu na území mesta Vrútky. Predmetom projektu je nákup 200 ks kompostérov o objeme 700 litrov pre domácnosti a nákup 850 ks kompostérov o objeme 1050 litrov pre domácnosti. Obstaranie kompostérov sa realizuje s cieľom predchádzania vzniku BRKO z domácností a zo záhrad a parkov vrátane odpadu z cintorínov, ktoré sú vo vlastníctve mesta. Za účelom nákupu kompostérov mesto zrealizovalo podrobnú analýzu potreby kompostérov s ohľadom na veľkosť zelených plôch a počet členov domácností. Merateľné ukazovatele projektu: Počet zariadení na predchádzanie vzniku odpadu: 1050 ks. Zvýšená kapacita zariadení na predchádzanie vzniku odpadov: 1032,5 m3. Na základe hlásenia o vzniku odpadov mesto Vrútky vyprodukovalo 2670 t komunálneho odpadu, z toho 167,6 t BRKO. BRKO na území obce pochádza z domácností, chatárskych, chalupárskych oblastí a verejných priestranstiev. Podiel BRKO z domácností je 1/8, z chatárskych oblastí 1/8 a z verejných priestranstiev 3/4. Výmera zelených plôch domácností a chatárských oblastí potrebných pre zaobstaranie kompostérov je od 500 m2 - 900 m2- 200, od 901 m2 -850.

**Miestna občianska poriadková služba**

**Rozpočet projektu: 50 403 €**

**Spoluúčasť: 5%, náklady súvisiace s podaním žiadosti o NFP: 1 300 €**

**Stav: projekt bol úspešný, realizuje sa**

Mesto Vrútky začalo dňa 1. decembra 2017 realizovať projekt: Miestna občianska poriadková služba. Hlavným cieľom projektu je zvýšiť finančnú gramotnosť, zamestnateľnosť a zamestnanosť marginalizovaných komunít, a to predovšetkým Rómov.
Ministerstvo vnútra Slovenskej republiky ako sprostredkovateľský orgán pre operačný program Ľudské zdroje v spolupráci s Úradom splnomocnenca SR pre rómske komunity, vyhlásilo dňa 24. mája 2017 výzvu na predkladanie žiadostí o nenávratný finančný príspevok, ktorá je zameraná na vytvorenie miestnych občianskych poriadkových služieb (MOPS) v obciach, s prítomnosťou marginalizovaných rómskych komunít. Mesto Vrútky sa rozhodlo zapojiť do tejto výzvy. Výsledkom je schválený nenávratný finančný príspevok vo výške 47. 882,56 eur, pričom celkové náklady projektu predstavujú 50.402,70 eur.
Mesto Vrútky v rámci projektu Zriadenie miestnej občianskej poriadkovej služby vo Vrútkach (MOPS) vytvorilo dvojčlennú Miestnu občiansku poriadkovú službu, členovia ktorej budú svojou aktívnou účasťou, asertívnym zasahovaním, vyjednávaním a vlastným príkladom ovplyvňovať komunitu v konkrétnych častiach mesta. K hlavným kompetenciám členov MOPS bude patriť zabezpečovanie podpory dochádzky do školy u maloletých osôb, a to v súvislosti s vynechávaním školskej dochádzky a záškoláctvom, či dohliadanie na bezpečnosť pri presune do a zo školy, predovšetkým z dôvodu pohybu po komunikácii mimo priechodu pre chodcov. Z pohľadu ochrany životného prostredia budú členovia MOPS podnecovať obyvateľov daných lokalít k eliminácii prípadných nelegálnych skládok odpadu, dohliadať na zákaz sypania odpadu mimo odpadových nádob alebo do miestnych vodných tokov, či vypaľovania trávy a lesných porastov. Nemenej dôležitá je aj ochrana života a zdravia obyvateľov komunít súvisiaca s informovaním o potrebe zdravotnej prevencie, o vedení motorových a nemotorových vozidiel bez vodičského oprávnenia alebo pod vplyvom alkoholu.
V kontexte ochrany majetku obyvateľov obce budú zabezpečovať dostatočné informovanie v tejto oblasti, zisťovať vinníkov poškodzovania vozidiel, objektov či zrazenia osôb, ktoré vznikne dôsledkom konania príslušníkov marginalizovaných rómskych komunít.
Členovia MOPS vybavení potrebnými pracovnými pomôckami (rovnošata, baterka, fotoaparát) budú predchádzať vzniku deviantného správania v rómskej komunite upozorňovaním ich príslušníkov na negatívne dôsledky takejto činnosti, budú tiež monitorovať miesta, kde je predpoklad združovania sa osôb so sklonom k deviantnému správaniu a kriminalite a v prípade potreby budú nápomocní Mestskej polícii či Policajnému zboru vo Vrútkach. Cieľovou skupinou budú práve príslušníci a obyvatelia marginalizovaných rómskych komunít na ulici Kafendova vo Vrútkach. Celková dĺžka realizácie projektu predstavuje 36 mesiacov a tento projekt sa realizuje vďaka podpore z Európskeho sociálneho fondu a Európskeho fondu regionálneho rozvoja v rámci Operačného programu Ľudské zdroje.

**Rozšírenie kamerového systému**

**Rozpočet projektu: 16 950 €**

**Spoluúčasť: 5%, náklady súvisiace s podaním žiadosti o NFP: 698 €**

**Stav: neschválená žiadosť**

Hlavným cieľom projektu je zlepšenie prevencie kriminality a inej protispoločenskej činnosti v meste Vrútky, vytvorenie komplexného prístupu k bezpečnosti v sociálne vylúčených a iných rizikových lokalitách, prostredníctvom rozšírenia a modernizácie kamerového systému.

Čiastkovými cieľmi projektu je zvýšenie bezpečnosti občanov mesta a jej návštevníkov, systematické a kontinuálne monitorovanie podľa druhu trestnej činnosti, zvyšovanie povedomia u detí a mládeže, vedúce k zodpovednosti za vlastné konanie. Ďalšími čiastkovými cieľmi je eliminácia protispoločenských konaní, rozvoj spolupráce s odbornými orgánmi a organizáciami podieľajúcimi sa na plnení úloh prevencie kriminality.

V rámci projektu „Zabezpečenie prevencie kriminality v meste Vrútky“ bude prevedené rozšírenie a modernizácia kamerového systému v meste Vrútky, ako prostriedku primárnej situačnej prevencie kriminality a inej protispoločenskej činnosti, čím sa naplní hlavný cieľ projektu.

Cieľovú skupinu projektu tvoria obyvatelia mesta Vrútky a jeho návštevníci bez rozdielu veku, pohlavia, rasy a pod.. V rámci projektu sú, okrem podpornej aktivity, zadefinované dve aktivity:

Aktivita č. 1: Rozšírenie a modernizácia kamerového systému – zabezpečenie dodávky a montáže kamerového systému v počte 4 ks kamier, oprava 2 ks kamier.

Aktivita č. 2: Praktické ukážky vedúce k prevencii kriminality – realizácia praktických ukážok pre deti a žiakov predškolských a školských zariadení v meste Vrútky, zamerané na ukážky práce členov záchranných a bezpečnostných zložiek za účelom zvýšenia ich povedomia o kriminalite a jej prevencii.

Rozšírením a modernizáciou kamerového systému v meste Vrútky sa predpokladá zníženie trestnej a protispoločenskej činnosti, zároveň dokáže preventívne pôsobiť na občanov a návštevníkov mesta v oblasti kriminálnej prevencie. Projekt významne napomôže mestu v zabezpečovaní plnenia samosprávnych funkcií a úloh v rámci preneseného výkonu štátnej správy na zabezpečenie verejného poriadku a utváranie podmienok bezpečného žitia v meste.

Z pohľadu umiestnenia 4 ks kamier sa zlepší aj situácia občianskeho spolunažívania rómskych občanov a seniorov umiestnených v zariadení SENIOR - Zariadenie pre seniorov a Dom sociálnych služieb Vrútky, ktoré sa nachádzajú v bezprostrednej blízkosti tejto marginalizovanej rómskej komunity.

**Cyklotrasa Martin – Vrútky**

**Rozpočet projektu: 66 245 €**

**Spoluúčasť: 5%, náklady súvisiace s podaním žiadosti o NFP: 2 584 €**

**Stav: odborné posudzovanie žiadosti**

Zámerom žiadateľa - Mesta Vrútky je v spolupráci so susedným mestom Martin vybudovať spoločnú cyklocestičku spájajúcu obe mestá tak, aby cyklisti nemuseli využívať existujúce cesty pre motorové vozidlá s príliš vysokými dopravnými intenzitami. Keďže navrhovaná cyklocestička zahŕňa katastrálne územia dvoch miest (Martin, Vrútky), z hľadiska podmienok výzvy IROP bolo potrebné pristúpiť k rozdeleniu tohto zámeru na dva projekty, a to na martinský úsek a vrútocký úsek, čomu zodpovedajú samostatné projektové dokumentácie so samostatnými rozpočtami, samostatné územné aj stavebné povolenia a tiež dve samostatné žiadosti o NFP, ktoré na seba logicky nadväzujú a spolu tvoria kompaktný celok.

Predkladaný projekt je plne v súlade s oprávnenými aktivitami, a to nasledovne:

- rekonštrukcia, modernizácia a výstavba infraštruktúry pre nemotorovú dopravu:

- cyklistické komunikácie – v rámci predkladaného projektu dôjde k vybudovaniu 131m novej samostatnej cyklistickej cestičky, ktorá sa napojí na 2 787 m dlhý martinský úsek cyklocestičky. Jej súčasťou bude dopravné značenie a oporné múry na úsekoch, kde je takáto potreba.

- doplnková cyklistická infraštruktúra - súčasťou projektu sú tiež dve cyklistické odpočívadla, ktorých súčasťou bude mobiliár (lavičky, stojany na bicykle, infotabule, odpadkové koše). Pozdĺž celej cyklistickej cestičky bude tiež vybudované osvetlenie, ktoré tvorí súčasť oprávnených výdavkov projektu.

**Rozšírenie vodovodu a kanalizácie, Ul. Karvaša – Blahovca**

**Rozpočet projektu: 452 510 €**

**Spoluúčasť: 5%, náklady súvisiace s podaním žiadosti o NFP: neboli**

**Stav: odborné posudzovanie žiadosti, po 1. doplnení**

Cieľom projektu je rozšírenie verejného vodovodu a verejnej kanalizácie na Ulici Karvaša a Blahovca, na ktoré by bolo možné napojiť nielen existujúce objekty, ale aj podnietiť rozvoj tohto územia, ktoré je vhodné pre rozšírenia zástavby rodinnými domami, rekreačnými objektmi a oddychovej zóny.

Na predmetnú akciu bola podaná žiadosť už v roku 2012, ktorá bola Environmentálnym fondom schválená vo výške 72 000 €, pričom výška spoluúčasti mesta činila 3 789,48 €.

Z dôvodu neukončenia procesu verejného obstarávania na zhotoviteľa pre  predmetnú akciu k predpísanému dátumu, nedošlo k podpísaniu zmluvy medzi mestom a Environmentálnym fondom.

Na základe výsledkov verejného obstarávania bola uzatvorená zmluva s firmou DÚHA, a.s., Čapajevova 29, Prešov. Vzhľadom na uvedené skutočnosti mesto podalo v rokoch 2013, 2014, 2015, 2016 opätovne žiadosť v plnej výške, ktorá nebola Environmentálnym fondom schválená. Z uvedených dôvodov sme opätovne podali žiadosť o dotáciu z Environ-mentálneho fondu aj v roku 2017.

**Pripravované projekty v roku 2018:**

* **Rekonštrukcia požiarnej zbrojnice-rozpočet 36 000 €**
* **Rekonštrukcia telocvične Hany Zelinovej – predpokladaný rozpočet 136 000 €**
* **Nákup elektromobilu pre MsÚ – predpokladaný rozpočet 36 000 €**

**Návrh na uznesenie:**

 **Mestské zastupiteľstvo vo Vrútkach**

**- berie na vedomie: Správu o zrealizovaných projektoch a predkladaných žiadostiach o spolufinancovaní z fondov EÚ za rok 2017 a na rok 2018**

Vo Vrútkach, dňa 16.4.2018

# Spracoval: Mgr. Juraj Gorilák, referát športu, cestovného ruchu a projektov

Predkladá: Mgr. Juraj Gorilák, referát športu, cestovného ruchu a projektov

...................................................

 podpis predkladateľa